ESSO ดีด 4% ลุ้นปันผล 1 บาท ยีลด์สูง 11% ทิ้งทวนก่อนควบบางจาก
ESSO ดีด 4% ลุ้นปันผลก้อนโต 3.46 พันล้านบาท คิดเป็น 1 บาทต่อหุ้น ยีลด์สูงลิ่ว 11% จากกำไรสะสมให้เอ็กซอนและรายย่อย ทิ้งทวนก่อนควบรวมกิจการกับบางจาก เหมือนกรณีดีแทคกับทรู โบรกฯ ประเมินไตรมาส 1/66 งบสวยกำไรสุทธิ 1.5 พันล้านบาท
ESSO ดีด 4% ลุ้นปันผลก้อนโต 3.46 พันล้านบาท คิดเป็น 1 บาทต่อหุ้น ยีลด์สูงลิ่ว 11% จากกำไรสะสมให้เอ็กซอนและรายย่อย ทิ้งทวนก่อนควบรวมกิจการกับบางจาก เหมือนกรณีดีแทคกับทรู โบรกฯ ประเมินไตรมาส 1/66 งบสวยกำไรสุทธิ 1.5 พันล้านบาท
2 มี.ค. 2566

ผู้สื่อข่าวรายงานว่า วันนี้ (2 มี.ค.66) ราคาหุ้น บริษัท เอสโซ่ (ประเทศไทย) จำกัด (มหาชน) หรือ ESSO ล่าสุด ณ เวลา 10:04 น. อยู่ที่ระดับ 9.20 บาท บวก 0.30 บาท หรือ 3.37% สูงสุดที่ระดับ 9.20 บาท ต่ำสุดที่ระดับ 9.15 บาท ด้วยมูลค่าการซื้อขาย 60.07 ล้านบาท

สำหรับราคาหุ้น ESSO เด้งกลับจากนักลงทุนเข้ามาเก็งกำไรลุ้นว่าจะมีปันผลก้อนโต 3.46 พันล้านบาท คิดเป็น 1 บาทต่อหุ้น ยีลด์สูง 11% ประกอบกับผลประกอบการ (รวมบริษัทย่อย) งวด 1 ปี สิ้นสุดวันที่ 31 ธันวาคม 2565 โดยกำไรสุทธิ 9.51 พันล้านบาท กำไรต่อหุ้น 2.75 บาท เพิ่มขึ้นจากปีก่อนที่กำไร 4.44 พันล้านบาท กำไรต่อหุ้น 1.28 บาท
อย่างไรก็ตาม บริษัทยังไม่ประกาศจ่ายเงินปันผลงวดครึ่งปีหลัง โดยปกติบริษัทจะประกาศพร้อมกับแจ้งงบในทันที โดยนักวิเคราะห์ประเมินว่าบริษัทเตรียมจะประกาศจ่ายปันผลก้อนใหญ่จำนวนมากกว่าปกติ ก่อนที่จะมีการทำรายการขายหุ้นเอสโซ่จากบริษัท เอ็กซอนโมบิล ผู้ถือหุ้นใหญ่ ให้กับ บริษัท บางจาก คอร์ปอเรชั่น จำกัด (มหาชน) หรือ BCP หลังจากเซ็นเอ็มโอยูไปก่อนหน้านี้
กรณีดังกล่าวมีลักษณะเช่นเดียวกับกรณีของ บริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ที่ปันผลก้อนใหญ่ก่อนควบรวมกิจการกับ บริษัท ทรู คอร์ปอเรชั่น จำกัด (มหาชน) หรือ TRUE นอกจากนี้ก็ยังมีกรณีของ บริษัท โกลว์ พลังงาน จำกัด (มหาชน) หรือ GLOW ขายหุ้นให้กับ บริษัท โกลบอล เพาเวอร์ ซินเนอร์ยี่ จำกัด (มหาชน) หรือ GPSC
โดยจะมีการประชุมคณะกรรมการของ บริษัท เอสโซ่ (ประเทศไทย) จำกัด (มหาชน) หรือ ESSO ในวันที่ 13 มีนาคมนี้ เพื่อพิจารณาจ่ายเงินปันผลงวดครึ่งปีหลัง 2565
นายสุวัฒน์ สินสาฎก ผู้เชี่ยวชาญด้านหุ้นกลุ่มพลังงาน คาดว่า ESSO จะมีปันผลก้อนใหญ่ออกมา ซึ่งเหมือนกับกรณีของ DTAC ที่ปันผลก่อนควบรวมกิจการกับ TRUE
โดยประเมินเบื้องต้น คาดว่าจะจ่ายปันผลอัตรา 1 บาท/หุ้น หรือ 3.46 พันล้านบาท คิดเป็น Dividend Yield 11% จากกำไรสะสมยังไม่ได้จัดสรร ณ สิ้นปี 2565 ที่ 4.15 พันล้านบาท จำนวนหุ้นของบริษัทเอสโซ่ทั้งหมดจำนวน 3.46 พันล้านหุ้น ขณะที่บริษัท เอ็กซอนโมบิล ถือหุ้นเอสโซ่ 65.99% จำนวน 2.28 พันล้านหุ้น
ด้านนักวิเคราะห์ บริษัทหลักทรัพย์ กสิกรไทย จำกัด (มหาชน) กล่าวว่า บอร์ดเอสโซ่จะพิจารณาจ่ายเงินปันผลครึ่งหลังปี 2565 วันที่ 13 มี.ค. 2566 ทั้งนี้คาดว่า ESSO จะจ่ายเงินปันผลสำหรับผลการดำเนินงานครึ่งหลังปี 2565 แม้การจ่ายปันผลจะส่งผลกระทบเชิงลบต่อราคาขายหุ้นของ ESSO ของผู้ถือหุ้นใหญ่ เนื่องจากราคาขายที่จะลดลง
ทั้งนี้ หากบอร์ด ESSO ตัดสินใจจ่ายเงินปันผล 1 บาท/หุ้น ก็จะไปส่งผลต่อราคารับซื้อหุ้นเอสโซ่จากทางบริษัท บางจาก ที่จะลดลงตามข้อตกลงที่ทำไว้ โดยบริษัทประเมินราคาขายหุ้น ESSO เบื้องต้นไว้ที่ 9.30 บาท/หุ้น หากบริษัทจ่ายปันผล 1 บาท ราคาขายจะเหลือเพียง 8.30 บาท/หุ้น
ขณะเดียวกัน ผู้ถือหุ้นจะได้รับเงินผลตอบแทนจากเงินปันผลในอัตราที่โดดเด่นสำหรับระยะเวลาการลงทุนที่ประมาณ 7 เดือน ดังนั้นจึงแนะนำให้นักลงทุนรอการประกาศราคาชื้อหุ้น ESSO เบื้องต้นใหม่จาก BCP ในเร็ว ๆ นี้ ทั้งนี้คงราคาเป้าหมายสิ้นปี 2566 ตามเดิมที่ 8.8 บาท
นอกจากนี้ จากเงินปันผลระหว่างกาลที่ 0.50 บาท/หุ้น คิดเป็นอัตราการจ่ายเงินแค่ 18% คาดว่านโยบายจ่ายเงินปันผลไม่ต่ำกว่า 40% ของกำไรสุทธิ ดังนั้นจึงคาดว่าเงินปันผลครึ่งหลังปี 2565 ของ ESSO จะอยู่ที่ 0.6 บาท/หุ้น โดยคิดจากอัตราการจ่ายเงินขั้นต่ำที่ 40% และคิดเป็นอัตราตอบแทนเงินปันผลที่ 6.8%
ทั้งนี้ คาดกำไรสุทธิไตรมาส 1/2566 ดีขึ้นจากไตรมาสก่อน หรือกำไรสุทธิประมาณ 1.5 พันล้านบาท ได้แรงหนุนจากการพลิกกลับจากผลขาดทุนเป็นกําไรจากสต๊อกน้ำมัน และค่าการกลั่น หรือ GRM ที่คาดว่าจะสูงขึ้นจากค่าพรีเมียมน้ำมันดิบที่ลดลง รวมถึงค่าการตลาดขายปลีกน้ำมันที่ดีขึ้นด้วยเช่นกัน ทั้งนี้ Singapore GRM ในเชิง QTD เพิ่มขึ้น 2.3 ดอลลาร์ฯ/บาร์เรล มาอยู่ที่ 8.6 ดอลลาร์ฯ/บาร์เรล ขณะที่คาดว่าค่าการตลาดขายปลีกน้ำมันของ ESSO จะดีขึ้นจากการมีสัดส่วนการขายน้ำมันดีเซลที่ 59%